Source: https://www.postimees.ee/4082497/autorollo-pankrotihaldurite-nouete-saatus-selgub-mai-keskpaigaks
Timestamp: 2019-11-18 01:22:12+00:00
Document Index: 3630835

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus ', 'kohus ']

Autorollo pankrotihaldurite nõuete saatus selgub mai keskpaigaks - Eesti - Postimees: Värsked uudised Eestist ja välismaalt
Autorollo kirjaga haagis.
Täna oli kohtuasja kirjalik läbivaatamine, otsus peaks saabuma 30 päeva jooksul, ütles riigikohtu pressiesindaja Postimehele.
Transpordifirma OÜ Autorollo pankrotihaldurid Martin Krupp ja Katrin Prükk ei leppinud Autorollo tsiviilasjas Tallinna ringkonnakohtu oktoobrikuise otsusega ja viisid kaasuse novembris riigikohtusse.
«Autorollo tsiviilasjas esitasid riigikohtusse kassatsioonkaebused OÜ Autorollo pankrotihaldurid Martin Krupp ja Katrin Prükk, kes taotlevad Tallinna ringkonnakohtu 21. oktoobri otsuse tühistamist täies ulatuses ja asja uut läbivaatamist ringkonnakohtus,» ütles riigikohtu pressiesindaja novembris BNSile.
Ringkonnakohus tühistas mullu 21. oktoobril esimese astme kohtu otsuse ja jättis Autorollo pankrotihaldurite nõuded Siim Roode, Keit Pentus-Rosimannuse, Siim Roode ja NJORD Advokaadibüroo OÜ vastu rahuldamata.
Ringkonnakohus tühistas Harju maakohtu 2014. aasta 27. juuni otsuse osas, millega maakohus rahuldas pankrotihaldurite esimese nõude hagi Rain Rosimannuse, Siim Roode ja NJORD Advokaadibüroo OÜ vastu ning millega kohus mõistis neilt hageja kasuks solidaarselt välja 120 052,41 eurot ning viivise.
Ühtlasi muutus tühiseks maakohtu lahend, millega maakohus rahuldas OÜ Autorollo pankrotihaldurite neljanda nõude - OÜ Autorollo võlgnike võlgade kolmandatele isikutele tasumisest tuleneva kahju hüvitamise nõude - ja mõistis Siim Roodelt ja NJORD Advokaadibüroo OÜlt hageja kasuks solidaarselt välja 17 954,75 eurot ja viivise.
Ringkonnakohus tühistas ka varasema lahendi, millega maakohus rahuldas OÜ Autorollo pankrotihaldurite viienda nõude - OÜ Autorollo vara kõrvaldamisest tuleneva kahju hüvitamise nõude - ning mõistis Siim Roodelt ja NJORD Advokaadibüroo OÜlt OÜ Autorollo pankrotihaldurite Martin Krupi ning Katrin Prüki kasuks solidaarselt välja 6135,52 eurot ja viivise.
Enne eelmise aasta aprillikuist riigikohtu lahendit tuli kaasuses lahend 2015. aasta juuni lõpus, kui Tallinna ringkonnakohus pööras osa transpordifirma Autorollo pankrotinõudest ka välisminister Keit Pentus-Rosimannuse vastu. Tallinna ringkonnakohus tühistas maakohtu otsuse osas, millega Autorollo nõue tütarfirma asutamisega tekitatud kahju osas jäeti Keit Pentus-Rosimannus vastu rahuldamata ja vähendati kahjuhüvitist 43 765,26 euro võrra.
Tühistatud osas tegi ringkonnakohus uue otsuse, millega Autorollo tütarfirma asutamisega tekitatud kahju nõue rahuldati kõigi kostjate vastu summas 163 817,67 eurot, Autorollo nõue pankrotimenetluse blokeerimise osas jäeti ka Siim Roode ja NJORD Advokaadibüroo OÜ vastu rahuldamata ning OÜ Autorollo vara kõrvaldamisega seotud nõue jäeti Rain Rosimannus vastu rahuldamata. Ülejäänud osas jäi maakohtu otsus muutmata.
«Mõista Siim Roodelt, Rain Rosimannuselt, OÜlt Roode & Partnerid, NJORD Advokaadibüroo OÜlt ja Keit Pentus-Rosimannuselt solidaarselt välja OÜ Autorollo kasuks hageja tütarfirma asutamisega tekitatud kahjudega seotud nõude rahuldamiseks kahjuhüvitis 163 817 eurot 67 senti, viivis 34 673 eurot 92 senti ning viivis põhinõudelt alates mullu 1. juulist kuni kohustuse täitmiseni,» seisab ringkonnakohtu suvises otsuses.
Endise välisministri Keit Pentus-Rosimannuse isa Väino Pentuse transpordifirma Autorollo pankrotikaasust arutanud Harju maakohus ei rahuldanud tunamullu juuni lõpus hagejate nõuet Pentus-Rosimannuse vastu, küll aga tuli maakohtu hinnangul teistel Autorolloga seotud isikutel, sealhulgas ministri abikaasal pankrotipessa raha maksta.
Maakohtu otsuse resolutsioonist ilmnes, et kohus jättis hagi kostja Keit Pentus-Rosimannuse vastu täielikult rahuldamata, samas mõistis kostjatelt Siim Roodelt, Rain Rosimannuselt, MAQS Law Firm Advokaadibüroo OÜlt ja OÜlt Roode & Partnerid hageja esimese nõude osaliseks rahuldamiseks hageja kasuks solidaarselt välja 135 657,98 eurot. Sellest 120 052,41 eurot oli põhinõue ning 15 605,57 eurot on kohtulahendi tegemise päevaks sissenõutavaks muutunud viivis.
Roodelt, MAQS Law Firm Advokaadibüroo OÜlt ja OÜlt Roode & Partnerid pidi maakohtu otsusel veel tasuma hagejale erinevate nõuete katteks 16 776 eurot, millele lisandus 14 845 eurot tulevikus sissenõutavaks muutuva viivise katteks.